
Ca̱p Cɛba kɛ mi jiäk
1
Täämɛ cuɛ lɛ tuɔɔk ɛn ɣöö cuɛ tekɛ ram mi thil luɔt, mi cɔal i̱ Cɛba gat Bik-ri, raan Ben-ya-min. Cuɛ kaaŋ koth kä cuɛ wee i̱,
“Thilɛ kɔn gua̱a̱th kä Dee-bid,
thilɛ kɔn kui̱c kä gat Jɛthi.
Ɛ ramɔ wä dhɔrɛ lö ji̱ I-thɛ-rɛl!”
2
Inɔ cu ji̱ I-thɛ-rɛl diaal rɔ̱ guath kä Dee-bid, kä cukɛ Cɛba gat Bik-ri guɔ̱ɔ̱r. Kä cu ji̱ Juda kuääriɛn guɔ̱ɔ̱r ni kä Jɔr-dɛn cu amäni Jɛ-ru-tha-lɛm.
3
Kä cu Dee-bid ben dhɔrɛ kä Jɛ-ru-tha-lɛm. Kä cu kuäär luɔɔmkɛ da̱ŋ wäl tëë cɛ ba̱ny ɣöö ba cieŋ lɔ̱ɔ̱ gaŋ ka̱n, cuɛ kɛ la̱th dhɔr mi yienkɛ, cuɛ kɛ moc ti diaal, duundɛ ɣöö /cɛ tɔ̱ɔ̱c kɛ kɛ. Cukɛ tëë wi̱ni amäni lia̱a̱diɛn, ce̱tkɛ kɛ män ti thil cɔw.
4
Kä cu kuäär Ä-ma-tha jiök i̱, “Cio̱li ɣä ji̱ Juda guäth kɛl kɛ ni̱n da̱ŋ diɔ̱k, kä ber wa̱nɛ mi puɔ̱nydu.” 
5
Cu Ä-ma-tha wä wee ji̱ Juda cɔl. Ɛ ni ɣöö cuɛ jääny kɛ gua̱th ëë ca la̱r jɛ. 
6
Kä cu Dee-bid Ä-bi-cay jiök i̱, “Täämɛ Cɛba gat Bik-ri bɛ kɔn lät kä mi bɛc ni jɛn kä Ɛ̈b-ca-lom. Käni nɛɛkä wër guuri jɛ, kiɛ bɛ rɔ jek wi̱i̱ ti buɔ̱m buɔ̱ɔ̱m a bɛ rɔ bar kä kɔn.” 
7
Kä cu Ä-bi-cay kɛnɛ nɛɛ Yo-ab wä kɔɔriɛn kɛ ji̱ Kɛ-reth, kɛnɛ ji̱ Pɛ-lɛth, kɛ wutni ko̱o̱r diaal. Cukɛ jiɛɛn kä Jɛ-ru-tha-lɛm guɔ̱ɔ̱rkɛ Cɛba gat Bik-ri. 
8
Kä min tekɛ pääm in di̱i̱t kä Gib-yon, cu Ä-ma-tha ben römɛ kɛ kɛ. Kä Yo-ab cɛ bi̱i̱ rɛ̈m la̱th kä tëë la̱a̱k lɛtädɛ kɛ thɛp mi te rɛy go̱kädɛ, min wëë kɛ cu thep pɛ̈ɛ̈n. 
9
Kä cu Yo-ab Ä-ma-tha jiök i̱, “Mal puɔ̱nydu jɔɔk gatmaar?” Kä cuɛ käp ti̱kdɛ kɛ tet cueecdɛ ciimɛ jɛ. 
10
Duundɛ ɣöö /ken Ä-ma-tha thɛp in te tetdä Yo-ab ŋa̱c. Kä cu Yo-ab ɛ yiɛth ni jicdɛ, kä cu ci̱nkɛ lɛny ni piny, kä cuɛ li̱w, /kenɛ jɛ nyɔk kɛ yiëth.
Kä cu Yo-ab kɛnɛ däman ni Ä-bi-cay Cɛba gat Bik-ri guɔ̱ɔ̱r. 
11
Kä cu ram kɛl kä nɛɛ Yo-ab cuɔ̱ŋ gekä Ä-ma-tha kä cuɛ wee i̱, “Ram mi la raan Yo-ab kɛnɛ Dee-bid, a jɛ guur Yo-ab.” 
12
Kä Ä-ma-tha ri̱ŋdɛ te ni rɛy riɛmdɛ därduɔ̱p in di̱i̱t. Kä ram mi ci ben a cɛ jɛ nɛn la cuŋɛ. Kä min cɛ jɛ nɛn cuŋ nɛy diaal, cuɛ riŋ Ä-ma-tha woc dup in di̱i̱t cuɛ jɛ kap rɛy ka̱a̱ni, kä cuɛ bi̱i̱ yuɔr wi̱i̱dɛ. 
13
Min cɛ jɛ woc dup, cu nɛy diaal wä kɔɔr Yo-ab guɔ̱ɔ̱rkɛ Cɛba gat Bik-ri.
14
Kä cu Cɛba thuk duëli ji̱ I-thɛ-rɛl diaal bak amäni A-bel Beth-mɛ̈-kaa, amäni wi̱i̱ ji̱ Bik-ri diaal tëë wa rɔ dol, kä cua jɛ guɔ̱ɔ̱r rɛy wec. 
15
Kä cu nɛy diaal tin te kɔɔr Yo-ab jɛ ben go̱l rɛy wec A-bel Beth-mɛ̈-kaa. Kä cukɛ ko̱o̱tni täth jɔɔk pa̱a̱ny wec raar, kä cukɛ päny wec tɛt, kɛ ɣöö bɛ tɛɛth. 
16
Kä cu ciek mi pɛl ciöt rɛy wec wee i̱, “Liŋɛ! Liŋɛ! Jiökɛ Yo-ab i̱, ‘Ber wa̱nɛ mi, bä ben ruac kɛ ji̱.’ ” 
17
Kä cu Yo-ab ben thiekä ciek. Kä cu ciek wee i̱, “Ɛ ji̱n Yo-ab?” Kä cu Yo-ab ɛ loc i̱, “Ɛ ɣän.” Kä cu ciek ɛ jiök i̱, “Liŋ ruacdä.” Kä cuɛ loc i̱, “Liɛŋä jɛ.” 
18
Kä cuɛ wee i̱, “La jɛ ɛ larkɛ ni wal i̱, ‘Pälkɛ duundɛ ɣöö thiecɛ kä A-bel.’ Inɔ cukɛ jɛ la̱t. 
19
Ɛ ɣän ram kɛl kä ji̱ malä, kä ŋa̱th kä I-thɛ-rɛl. Go̱ri ɣöö däki wec in di̱t ni jɛn Kä I-thɛ-rɛl. Ɛŋu go̱o̱ri ɣöö däki wec Kuɔth Nhial ɔ?” 
20
Kä cu Yo-ab ɛ loc i̱, “Aal cä jɛ go̱r i̱ bä wecdun yia̱r kiɛ bä jɛ däk! 
21
/Ciɛ ɣän. Duundɛ ɣöö ɛ raan wec päämni Ɛ-pa-rim, mi cɔali Cɛba gat Bik-ri, cɛ rɔ riet kuäär ni Dee-bid. Käm ni jɛ nɛy ba̱kɔ rɔ̱ woc wi̱c.” Kä cu ciek Yo-ab jiök i̱, “Nɛn ɛ, ba ji̱ yuɔ̱r wi̱cdɛ kɛ wi̱c pa̱a̱ny.” 
22
Kä cu ciek wä kä nɛy diaal kɛ pɛlɛ. Kä cukɛ wi̱c Cɛba gat Bik-ri ŋok, kä cuɛ yuɔ̱r Yo-ab. Kä cuɛ kaaŋ koth, kä cukɛ jiɛɛn wi̱c, cu ramɔ wä dhɔrɛ. Kä cu Yo-ab loc kä kuäär kä Jɛ-ru-tha-lɛm.
Ji̱ kɔaar Dee-bid
23
Kä Yo-ab ɛ jɛn bo̱o̱th rɛ̈m kä I-thɛ-rɛl. Kä Bɛ-na-yaa gat Yɛ-ɣo-ya-da ɛ bo̱o̱th ji̱ Kɛ-reth kɛnɛ ji̱ Pɛ-lɛth. 
24
Kä Ä-do-ram te wi̱i̱ la̱a̱tni. Kä cu Yɛ-ɣo-ca-pat gat Ä-ɣi-lud a bulkamiin. 
25
Kä cu Cɛ-ya a bolith. Kä cu Dha-dok kɛnɛ Ɛb-ya-thar a bo̱o̱th palä. 
26
Kä cu Ira raan Ya-ir a bo̱o̱th palä Dee-bid.
